Mahathir syor pengarang NST digantung tugas

Berita Harian -24 Feb. 2006

PUTRAJAYA: Bekas Perdana Menteri, Tun Dr Mahathir Mohamad berkata, pengarang New Straits Times (NST) patut digantung untuk tempoh “dua hingga tiga bulan” kerana menyiarkan dua kali kartun berkaitan kontroversi karikatur menghina Nabi Muhammad SAW.

“Walaupun akhbar itu tidak digantung, pengarangnya patut digantung kerana orang boleh melihat apabila beliau menyiarkannya, beliau tidak faham perasaan orang Islam,” katanya kepada pemberita, di sini, semalam. Dr Mahathir berkata, dengan mengambil tindakan terhadap akhbar itu, kerajaan membuktikan ketegasannya tidak ada yang terlepas daripada dihukum. Akhbar berusia 160 tahun itu, antara yang tertua di rantau ini, menerima surat tunjuk sebab daripada Kementerian Keselamatan Dalam Negeri kelmarin kerana menyiarkan kartun Non Sequitur oleh Wiley Miller.

Ia menunjukkan pelukis tepi jalan duduk di kerusi bersebelahan papan yang bertulis: “Karikatur Muhammad (SAW) Sementara Anda Menunggu” di halaman sisipan Life & Times pada Isnin lalu. Dr Mahathir juga menyifatkan NST tidak sensitif kerana menyiarkan semula kartun itu, kelmarin. 

“Mereka sungguh tidak sensitif dan mereka sepatutnya sensitif kerana mereka tahu cerita ini bukanlah sesuatu yang secara tiba-tiba timbul. Jadi kenapa dia siarkan? (kartun itu). Ia menunjukkan dia kurang faham dengan sentimen orang Islam. Mereka siarkan sekali lagi semalam (kelmarin) seolah-olah menyoal apa sangatlah benda ini, tak ada apa pun,” katanya. Bekas Perdana Menteri berkata: “dengan bertanyakan orang ramai soalan ‘lihat inilah yang kami siarkan, apa sangatlah salahnya?’ sudah membuktikan bahawa dia tidak faham. Pada masa yang sama dia siarkan semula kartun itu.” 

Dr Mahathir berkata, dengan mengenakan tindakan terhadap akhbar itu, kerajaan akan membuktikan bahawa ia tidak membezakan antara akhbar yang menyokongnya dan mereka yang berkecuali. – Bernama 

“Jika ia telah melakukan kesalahan, tindakan akan diambil dan tindakan itu haruslah konsisten,” katanya merujuk kepada penggantungan akhbar Sarawak Tribune dan Guang Ming Daily kerana menyiarkan karikatur Nabi Muhammad SAW itu. Dr Mahathir turut ditanya mengenai hujah mengatakan NST tidak menyiarkan karikatur Nabi Muhammad SAW yang menjadi kontroversi itu, sebaliknya hanya memaparkan kartun mengenai isu itu.

“Dengan mengatakan seseorang itu duduk di sana dan mengenakan sejumlah bayaran untuk melakar karikatur (Nabi Muhammad SAW), ia bermakna anda mengatakan bahawa ini tidak apa-apa (sedangkan ia bukan),” katanya.

Source: Berita Harian | www.bharian.com.my